钦定古今图书集成/方舆汇编/职方典/第1077卷 > 《游玉虚洞记》张政
## 钦定古今图书集成/方舆汇编/职方典/第1077卷 > 《游玉虚洞记》张政

邑之东北五里，云林参差，有岩岿如。蹑而上之，岩门
洞开，鳌柱屹峙。其中纵横十数丈，寰𬯎穹窿，玲珑百
道。以其上有石莲倒瓣而开，滴水潺湲，故曰“滴水。”或
又以其幽窔伭虚，又榜曰“玉虚。”中横石梁，如鼋如鼍，
爪介森然，殆欲挟风雨而上者。分列而进，其间云物万端，鱼龙百变。石有钟有鼓，有磬有笙，略加拂拭，百
窍皆鸣，入地里许，曲折窅冥，奇怪不容思议。列烛而
过，虽仙子去，而仙子之床炉衣履、鹦鹉琴佩之属，宛
如在壁也。“仙河阔可数尺，其源不可复问，其流不知
越几山而后见。更进而天光一隙，列如曙星。既乃出
微达显，其循环无端，所谓入北陆而出南陆”者非欤？
壬寅七月六日，侍老父及父执来游于此。是日也，飞
觞酣酌，弦管浩歌，宫商迭奏，天乐嘈嘈，而谷应山鸣，
云和风定。仙耶？凡耶？殆《摩诘》所云“峡里不知有人事，
世中遥望空云山”者耶？